„SALÁTA”
 Zöld tippek zöldülő iskoláknak

2005. március

1. Középiskolai oktatócsomag a géntechnológiáról

	Még kapható az Egyetemes Létezés Természetvédelmi Egyesület által megjelentetett oktatócsomag, mely a géntechnológia alkalmazásával, más néven a genetikailag módosított élőlényekkel foglalkozik. Az anyag összefoglalja az ezzel kapcsolatos ismereteket és tudnivalókat, különös tekintettel a mezőgazdasági géntechnológia ökológiai, egészségügyi és társadalmi-gazdasági kockázataira. Az oktatócsomag elemei: 
1.Tanári kézikönyv "Géntechnológia és genetikai környezetszennyezés" címmel
A könyv bemutatja a géntechnológia alapvető eljárásait, a módosított élőlények felhasználási területeit, részletesen elemzi azok kockázatait, nemcsak környezeti és egészségügyi, hanem társadalmi és erkölcsi szempontból egyaránt. Kitér több, a témához csak lazábban kapcsolódó, de az utóbbi időben nagy nyilvánosságot kapott részletkérdésre is, annak érdekében, hogy szélesebb, kimerítőbb áttekintést nyújtson az egész problémakörről és annak szemléletmódjáról. A könyvet részletes, sok külföldi hivatkozást tartalmazó irodalomjegyzék és az internetes források gyűjteménye egészíti ki.
2.Fénymásolható tanulói feladatlapok
A diákok kezébe adható különálló lapok röviden összefoglalják a legfontosabb tudnivalókat, a feldolgozást segítő kérdésekkel és feladatokkal kiegészítve. Használatukat karikatúrák teszik élvezhetőbbé.
3.Színes írásvetítő fóliák
A tanórai szemléltetést segítő négy fólia a géntechnológiai eljárás folyamatát illetve egy-egy felhasználási kör jellemző példáit mutatja be. 
	Az oktatócsomag - a munkalapok tematikáját követve - összesen négy tanórát ölel fel (három óra + összefoglalás), de a lehetőségekhez mérten ez rövidíthető és bővíthető is. Az oktatócsomag használata feltételezi a középiskolai tananyagban szereplő alapvető genetikai ismereteket, azaz nem tér ki a DNS, a gén, a mutáció stb. fogalmak meghatározására, hanem ezekre építve részletezi a géntechnológiai eljárások folyamatát. 
	Az oktatócsomag 600 Ft-os áron megrendelhető a kiadó címén: ETK, 1051. Budapest, Nádor utca 34., drótposta: , vagy a szerkesztőtől: Móra Veronika, Ökotárs Alapítvány, 1519 Budapest, Pf. 411., drótposta: 
2. Környezetvédelmi hírportál

	Igényes, naprakész hírportál az interneten  címen. Minden, ami környezetvédelemmel összefügg: hírek, kiadványfigyelő, programajánló, sajtóarchívum, környezetvédelmi honlapgyűjtemény, stb. 

3. Hogyan csökkenthető az energiafelhasználás? - tippek iskoláknak is

	Országos lefedettségű, ingyenes energia-tanácsadói hálózat jött létre az Energia Klub (www.energiaklub.hu) kezdeményezésére. Az országos Zöld Energia Hálózat célja, hogy csökkentse az információhiányt, és felhívja az emberek figyelmét a hatékony energiafelhasználásra. Fontos, hogy a társadalom minél több tagja tudja: már kis odafigyeléssel is költségmegtakarítást érhetnek el. A tanácsadó irodák a háztartásokban megvalósítható energiatakarékossági módszerekkel, pályázati lehetőségekkel, és a megújuló energiaforrásokkal ismertetik meg a hozzájuk fordulókat. A Zöld Energia Hálózatot alkotó szervezetek:
•Csalán Környezet-és Természetvédő Egyesület (Veszprém), www.csalan.hu
•Esztergomi Környezetkultúra Egyesület (Esztergom), www.zpok.hu/ekoku
•E-misszió Természet- és Környezetvédelmi Egyesület (Nyíregyháza), www.e-misszio.hu
•Gaja Környezetvédő Egyesület (Székesfehérvár), www.zpok.hu/~gaja
•Kiss Ferenc Csongrád Megyei Természetvédelmi Egyesület (Szeged), www.csemete.com
•Nimfea Természetvédelmi Egyesület (Túrkeve), www.nimfea.hu
•Ökoszolgálat Alapítvány (Budapest), www.okoszolgalat.hu
•Pécsi Zöld Kör (Pécs), www.pzk.hu
•Castanea Környezetvédelmi Egyesület (Sopron), castanea@castanea.hu
•Ökorégió Alapítvány a Fenntartható Fejlődésért (Dötk), okoregio@axelero.hu
•Energia Klub Környezetvédelmi Egyesület (Budapest), www.energiaklub.hu

	További információk a résztvevő szervezeteknél, illetve Tóth Nellinél (nelli@energiaklub.hu, 06-1/411-3526) és Király Zsuzsannánál (kiraly@energiaklub.hu, 06-1/411-3525) szerezhetők be.

4. Diavetítés iskolásoknak

	A TRIDEA Egyesület diavetítéses előadások megtartását kínálja (az ország bármely pontján) általános és középiskolák, illetve bármely közöség részére az alábbi témakörökben: Bajkál-tó – Szibéria - a tajga; Mongólia; Kelet-Afrika, Cherokee indiánok között; Magyarország védett állatai; Az erdők, a rétek és a vizek élővilága; Utak-autók-állatok. Az előadások mindkét iskolatípusban segítik a biológiai, élővilág, földrajzi képzést, ahhoz kapcsolhatóak. Érdeklődni: TRIDEA Természet és Környezetvédelmi Egyesület, tel. 06-44/502-682
5. Természettel való találkozás pénzesgyőri oktatóközpontban

	A Pangea Egyesület pénzesgyőri Oktatóközpontjában geológiai ismeretterjesztés, vízvizsgálat, erdők, patakok élővilágával való ismerkedés, gyógynövényismeret, biokertészkedés, tájtörténeti kutatás programpontokkal várják az iskolákat, gyerekeket. Érdeklődni a részvételi lehetőségekről: Pangea Kulturális és Környezetvédelmi Egyesület 8426 Pénzesgyőr, Béke út 57. Tel: 88/448-030 E-mail: mailto:pangea@goncol.vac.hu 

6. Környezetvédelmi eseménynaptár aktuális programokról
Az Ökoszolgálat Alapítvány rendszeres időközönként megjelenő eseménynaptárában országos környezet- és természetvédelmi programok felsorolása, bemutatása található. Az eseménynaptár a szervezet honlapján olvasható () de szívesen küldik azoknak is drótpostán, akik igényt tartanak rá. A hírlevélre feliratkozni a  címen lehet. További információk: Ökoszolgálat, 06-1/311-7855, 1051 Budapest, Nádor u. 34. 

7. Pályázat általános iskolásoknak

	Az EuroHungaricum Alapítvány környezet- és természetismereti pályázatot hirdet a következő témakörökben:

•Egy állat élete vidéken
•Egy növény élete vidéken
•Egy állat élete a városban
•Egy növény élete a városban

Beadási határidő:2005. május 2. 
Pályázó korosztály: 7-14 évesek
A pályázat célja: a pályázók képzeljék bele magukat egy élőlény helyébe, és írják le, hogyan képzelik el az életüket. Pl.: „Én a diófa…”, „Én a fekete rigó…”, stb. A pályamű a következő kérdésekre is válaszoljon: Milyen életet élnek környezetünk növényei és állatai? Milyen hatások érik őket? Én mit tehetek értük? A pályázatot egyes szám első személyben kell megírni. 
A beadás módja: a pályázatokat olvasható kézírással 1 példányban postán vagy személyesen kell eljuttatni az Alapítvány címére: EuroHungaricum Alapítvány, 1143 Budapest, Zászlós u. 22. IV. emelet. 
A pályázatnak az alábbi adatokat kell tartalmaznia: Név, Osztályfőnök neve, Lakcím, Telefonszám, E-mail cím, Iskola neve, Iskola címe, Iskola telefonszáma, Iskola fax száma, Iskola e-mail címe.
Pályázat formája fogalmazás, terjedelme: 2-5 oldalas. 
A legjobb pályaműveket elkészítők 5 napos ingyenes táborozási lehetőséget nyernek. További információk: tel. 06-1/467-0356, 
8. Madárbarát kert könyv

	A könyv gyakorlati útmutató egy rigófüttyös, kellemes és pihentető kert kialakításához, legyen az akár egy zsebkendőnyi társasházi közös kert, iskolaudvar vagy park. Megtalálható benne, hogy milyen növényeket és hová célszerű ültetni, hogyan kell odúkat és etetőket kihelyezni, fürdőzőhelyet készíteni. Arra az esetre pedig, ha különleges vendégekre vágyunk, megtudhatjuk, hogyan vonzzunk a kertbe fecskét, meggyvágót, vagy akár erdei fülesbaglyot. Az ismeretlen madarakat a színes táblák segítségével azonosíthatjuk. A kiadványt a Magyar Madártani és Természetvédelmi Egyesület (MME) és a Cser Kiadó közösen jelentette meg. Bolti ára 1298 Ft, az MME tagjai és a Madárbarát kert program résztvevői kedvezményes áron, 1160 Ft-ért vásárolhatják meg. A könyvben bemutatott madárvédelmi eszközök ugyancsak megvásárolhatók az MME boltjában (XIII. Budapest, Katona József u. 35.). További információk: 1121 Budapest, Költő u. 21. tel.: 1/275-6247, 

9. Madarász Ovi és Madarász Suli oktatócsomag

	A Madarász ovi és Madarász suli célja, hogy a természet megismerésének élményét, és ezen keresztül a természetvédelmet a gyerekek életének szerves részévé tegye. A foglalkozások épp ezért nem alkalomszerű, pár napos nyári táborok és túrák, hanem hosszabb időszakra tervezett programok. 
Etetőt állítanak, távcsővel figyelik tollas vendégeiket, madárdalt hallgatnak, tollak gazdái után nyomoznak, kirándulnak, játszanak. Beszélgetnek az élményeikről, megosztják egymással a felfedezéseiket. Ismerkednek a világgal, miközben tanulnak, fejlődnek és gazdagodnak. 
	Az MME Madarász ovi és Madarász suli programja iránt az utóbbi években rengetegen érdeklődtek. A most megjelent kiadványban megtalálják a választ a leggyakoribb kérdésekre: miből áll a program, milyen módszereket alkalmaz, hogyan, kik, és milyen feltételekkel kapcsolódhatnak be az oktatásba. 
Mivel ezekre a környezeti nevelési programokra olyan nagy az igény, hogy  az MME szakemberei már nem tudnak eleget tenni a felkéréseknek, ezért oktatócsomaggal kívánnak segíteni az érdeklődőknek. 
Madarász ovi és Madarász suli program (Útmutató környezeti nevelőknek) 
- Madárbarát Magyarország (Útmutató az egyesület új tagjainak - kezdő madarászoknak javasolt) 
- Madarak Magyarországon (Kis terepi határozó a leggyakoribb fajokkal)
- Mik azok a madarak? (50 darabos diasorozat, dialeírásokkal)
- Madárdalok a kertben és a ház körül (CD) 
 Fogyasztói ára: 11 300,- Ft, MME-tagoknak és a Madárbarát kert program résztvevőinek: 10 300,- Ft. Természetesen egyedi oktatócsomagokat is össze lehet állítani. Ebben segít az MME Természetbarátok Boltjának kínálata. Információk: 1121 Budapest, Költő u. 21. tel.: 1/275-6247, 

10. Ökolabor hulladékból- 25 kísérlettel
	
	A szelíd Energia Füzetek sorozat 7. tagjaként megjelent kiadvány arra ad ötleteket, hogy a kémialaborban használatos eszközök, felszerelések némelyikét hogyan lehet házilag, hulladékká vagy feleslegessé vált anyagok felhasználásával előállítani. Olcsó és környezetkímélőbb megoldásokkal találkozhat az érdeklődő. A füzetben 25 egyszerű kísérlet rövid leírása is olvasható. Ára 500,- Ft, beszerezhető (illetve további információ kérhető más kiadványokról is): Szelíd Energia Alapítvány (), 1118 Budapest, Sasadi út 24.

11. Rajzpályázat óvodásoknak

	VII. Országos rajzpályázatot hirdet óvodások részére a berettyóújfalui 3. sz. Napköziotthonos Óvoda. Téma: Meserét (Milyennek képzeled a mesebeli rétet? Kik élnek ott, mi található ott? Kiket, miket fogadnál a Te mesebeli rétedre?)
	Pályázni lehet A/4 vagy A/3 méretű lapon, tetszőleges technikával és számban. Termés képeket nem várnak! Alkotásokat nem küldenek vissza. A rajzok hátoldalán kérik feltüntetni az alkotás címét, a gyermek nevét és életkorát, az óvoda nevét és címét, az óvónők nevét. 
	 Beküldési határidő: 2005. április 8. Cím: 3. sz. Napköziotthonos Óvoda, 4100 Berettyóújfalu, Radnóti u. 2. (óvoda3sz@axelero.hu, tel: 54/500-332)		Eredményhirdetés: 2005. április 22. 

12. HuMuSz - lakossági előadássorozat

	A HuMuSz lakossági előadássorozatának következő előadása 2005. április 6-án lesz, témája: "Fűtés napsütéssel - passzív napenergia-hasznosítás lakóházban" 
	Hogyan hasznosíthatjuk a nap energiáját kollektor nélkül? Mire figyeljünk egy ilyen ház megtervezésekor? Hogyan használhatunk ki egy alternatív energiaforrást, hogy kíméljük a környezetet és spórolhassunk a fűtésszámlán? Meghívott előadónk a passzív napenergia-hasznosítással kapcsolatos elméleti és gyakorlati tapasztalatait osztja meg az érdeklődőkkel. 

Előadó: Munkácsy Béla, ELTE 
A díjmentesen látogatható előadás időpontja: 2005. április 6. 18.00 óra 
Helyszín: XI. kerület Budapest, Saru u. 11. HuMuSz Ház 

További információk a lakossági előadásokról: www.humusz.hu